Nuwe poste dalk binnekort by Lily-myn beskikbaarLily-goudmyn in Barberton (Foto: Vantage Goldfields-webwerf) Siyakhula Sonke Empowerment Corporation (SSC), die nuwe eienaars van die rampspoedige Lily-myn in Mpumalanga, het Dinsdag gesê bedrywighede sal binnekort by dié myn begin. Dinsdag is die derde herdenking van ŉ ongeluk by Lily-myn in Barberton waar drie werkers vasgekeer is en gesterf het. Pretty Nkambule, Solomon Nyirenda en Yvonne Mnisi is ondergrond in ŉ kamer waar hulle gewerk het, vasgekeer toe ŉ steunpilaar ineengestort het. Hul oorskot is steeds ondergrond. Bedrywighede is in Februarie 2016 by die myn opgeskort en die myn is onder sakeredding geplaas met ongeveer 1 000 personeellede wat hul werk verloor het. Die departement van minerale hulpbronne het die oordrag van eienaarskap van Lily en Barbrook-myn van die Australiese Vantage Goldfields goedgekeur na SCC se filiaal, Flaming Silver Trading, kragtens artikel 11 van die Wet op die Ontwikkeling van Minerale en Petroleumhulpbronne. SCC het daarna R190 miljoen van die nywerheidsontwikkelingskorporasie ontvang om bedrywighede by die myn te laat hervat. Fred Arendse, uitvoerende groephoof van SCC, het gesê Lily-myn moet oopgemaak word om die gemeenskap te bewaar en versoek voortgesette ondersteuning van die werkers. “Daar moet ŉ nuwe begin wees van ŉ nuwe Vantage-goudmyn wat tot voordeel sal wees van die mense,” het hy gesê. Arendse het gesê die aanstellingsproses van nuwe werknemers om by die myn te werk kan so vinnig as Maart 2019 begin. Joseph Mathunjwa, president van die Association of Mineworkers and Construction Union (Amcu), het mynmaatskappye versoek om tot voordeel van gemeenskappe te werk in plaas daarvan om bloot net die minerale te onttrek. “Werklike herdenking laat ŉ nalatenskap van begunstiging om werklik diegene wat ons verloor het, se lewens te gedenk,” het Mathunjwa gesê. Die departement van minerale hulpbronne het gesê hy ondersteun alle pogings om bedrywighede by die myn te hervat om die oorlede werkers se liggame op te spoor. “Die departement ondersteun alle pogings om die houer te vind sodat hul families en geliefdes berusting kan kry,” het die departement in ŉ verklaring gesê. Lees alle vorige berigte oor die Lily-myn op Maroela Media.